Никола Вапцаров
Бай Иван

chitanka.info

Тази вечер бай Иван

върна се съвсем пиян.

И езикът му дебел

във устата се заплел.

Дрехите му с кал покрити,

от страх тракат му зъбите.

Толкоз е уплашен, че

„връв“ не може да рече.

Посъвзе се той и вече

взе да фъфли, да пелтечи:

— Господи, помилуй нас,

бясна крава срещнах аз!

Не бе крава като крава,

а бе, пустата, двуглава!

Спра се аз, и тя се спира,

казах си: ще се умира!

Хукнах. Тя по мен — в петите

искрят нейните копита —

и с опулени очи

ме поглежда и мучи…

Паднах аз, и тя с рогата

ме намуши във ребрата.

Но нали пристигнах вече!… —

Стрина Кина го пресече:

— Твоята разбра се май,

току лягай и си трай.

Кравата не ти е крива,

ти си крив, че се напиваш!

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.